Diari Oficial de la Generalitat Valenciana


Sumari del DOGV 9258, del 18-01-2022 (2021/12585)

RESOLUCIÓ de 2 de setembre de 2021, del director general de Qualitat i Educació Ambiental, per la qual es formula declaració d'impacte ambiental del projecte d'instal·lació integral per al reg de vinya i aromàtiques en el terme municipal d'Ayora. Expedient 034/2020/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9258

Data del DOGV
:   18-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12527


Data del document
:   02-09-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Ayora
    * impacte ambiental

RESOLUCIÓ de 2 de setembre de 2021, del director general de Qualitat i Educació Ambiental, per la qual es formula declaració d'impacte ambiental del projecte d'instal·lació integral per al reg de vinya i aromàtiques en el terme municipal d'Ayora. Expedient 034/2020/AIA. [2021/12460]  
Declaració d'impacte ambiental  
Expedient: 34-2020-AIA.  
Títol: Instal·lació integral per al reg de vinya i aromàtiques.  
Promotor: Juan José Puertas Toboso.  
Òrgan substantiu: Ajuntament d'Ayora.  
Referència òrgan substantiu: 1198/2019.  
Localització: parcel·la 3 del polígon 68 (part), parcel·la 2 del polígon 70 (part). Casa Roig. Ayora (València).  
  
Descripció del projecte  
L'objecte del projecte és la transformació de secà a regadiu d'una superfície de 46 ha mitjançant la instal·lació de reg localitzat en la parcel·la 3 del polígon 68 d'Ayora amb cultiu de vinya en espatlera i en part de la parcel·la 2 del polígon 70 d'Ayora amb cultiu de vinya en espatlera, espígol comú i lavandí.  
Per a procedir al reg de les parcel·les el promotor disposa actualment de 2 pous i un sondeig per a la captació d'aigües subterrànies. La concessió d'aigües que permetrà obtindre l'aigua per a realitzar la transformació està actualment en tramitació i la seua resolució paralitzada depenent de l'acceptació ambiental del projecte. La tramitació realitzada pel promotor per a la inscripció del pou en el registre d'aigües i altres tramitacions es descriurà en apartats posteriors.  
  
Les obres previstes són:  
- Instal·lació de grup de captació en el sondeig: bomba submergida de 18,5 kW. L'energia per al seu funcionament serà subministrada a través de la connexió elèctrica existent.  
- Execució de capçal de reg per al filtratge i la fertirrigació dins d'una caseta de 5,0x4,5m.  
- Execució de xarxa de distribució que partint des del capçal s'estendrà per la finca fins a cadascun dels sectors de reg. Les conduccions es construiran enterrades utilitzant canonades de PVC PN10 atm. Tindran les característiques següents:  
- Xarxa primària: 900 m de canonada de diàmetre nominal de 160 mm.  
- Xarxa secundària: 1.590 m de canonada de diàmetre nominal, 110 mm.  
- Connexions als pous 1 i 2: 220 m de canonada de diàmetre nominal de 75 mm.  
- Xarxa terciària: es construirà enterrada en rasa. Les canonades tindran diàmetres de 75,63 i 50 mm.  
- Laterals de reg: s'instal·laran 192.800 m de canonades de 16 mm de diàmetre instal·lades superficialment i des d'on es disposaran els degotadors.  
Una vegada realitzada la instal·lació de canonades de reg es procedirà a instal·lar la valvuleria i el sistema de telecomandament.  
  
Tramitació administrativa  
Antecedents.  
Cal citar com a antecedents administratius els següents:  
1. En matèria d'espais naturals protegits Xarxa Natura 2000 (d'ara en avant RN2000): Expedient 632/1946 ZP.  
El 9 de gener de 2014 la Direcció General de Medi natural va emetre resolució en matèria de RN2000 en la ZEPA «Meca-Mugrón-San Benito» referent a canvi de cultiu i altres actuacions en la parcel·la 3 del polígon 68 d'Ayora (València). En aquest projecte es va proposar la substitució de la vinya en vas per vinya en espatlera amb reg per degoteig, utilitzant per a això els drets de les vinyes situades en el polígon 70 parcel·les 1 i 2. Amb la finalitat de no disminuir la superfície apta per a l'hàbitat dels ocells esteparis, l'òrgan gestor de la RN2000 va determinar que calia augmentar la superfície de cultiu de cereal en 42,35 ha.  
2. Expedient 78-2017-AMB.  
El 22 de maig de 2017 es va rebre en aquest òrgan ambiental consulta procedent de la Confederació Hidrogràfica del Xúquer sobre la necessitat de sotmetre el projecte de concessió d'aigües amb destinació a reg al procediment d'avaluació d'impacte ambiental. Es va procedir a l'obertura d'expedient de consulta (78-2017-AMB).  
El projecte consistia en:  
- Realització de perforació fins a profunditat màxima de 100 metres.  
- Extracció d'aigua amb volum màxim de 61.750 m³  
- Posada en regadiu i canvi de cultiu de 46 ha actualment agrícoles de secà en la parcel·la 3 del polígon 68 i en la parcel·la 2 del polígon 70 del terme municipal d'Ayora (València).  
El 17 d'agost de 2017 aquest òrgan ambiental va determinar que la transformació de secà en regadiu en espais naturals protegits Xarxa Natura 2000 (d'ara en avant RN) constituïa un supòsit d'avaluació d'impacte ambiental pel tràmit ordinari. No obstant això i davant el dubte de la viabilitat de la proposició del canvi de cultiu proposat, es va instar que el promotor sol·licitara, amb caràcter previ a l'inici de la tramitació ambiental, informe a l'òrgan competent en RN2000, i es desconeix que l'any 2013 aquest òrgan ja havia realitzat l'oportuna valoració respecte al cultiu de vinya en espatlera en la parcel·la 3 del polígon 68. El canvi de cultiu, segons ortofotos històriques, es va materialitzar al voltant dels anys 2016-2017.  
3. Tramitació en matèria d'aigües davant l'òrgan de conca:  
El promotor ha aportat a l'expedient la documentació disponible en matèria de concessió d'aigües. El tràmit per a la inscripció dels pous existents en la finca en el catàleg d'aigües d'acord amb l'antiga Llei 29/1985, d'aigües, es va iniciar l'any 1999.  
No obstant això la tramitació en matèria d'aigües, relacionada amb aquesta tramitació ambiental procedeix de l'expedient de concessió d'aigües de l'any 2015 en l'àmbit del qual, i segons document previ a la resolució de la concessió, el 23 de febrer de 2015, el promotor va sol·licitar a l'òrgan de conca la transformació de secà en regadiu per a 42 ha de vinya amb reg de suport per degoteig.  
En compliment de l'informe de 17 d'agost de 2017, emés per aquest òrgan ambiental, el 19 de desembre de 2018 el promotor presenta documentació a l'efecte de la sol·licitud d'informe en matèria de RN2000 davant l'òrgan de conca per a la transformació de secà a regadiu de 18,76 ha per a espígol i lavandí, considerant que la resta de superfície comptava amb autorització ambiental sobre la base de l'informe de 9 de gener de 2014 en matèria de RN2000  
El 19 de novembre de 2018 l'òrgan competent en RN2000 emet informe indicant, entre altres, que ha de sotmetre's a avaluació d'impacte ambiental la transformació de secà a regadiu en la superfície a plantar de lavanda i lavandí, considerant com a superfícies de reg consolidades les ocupades per vinya.  
Posteriorment, el 5 de març de 2018 l'òrgan de conca va comunicar al promotor les condicions en les quals podrien concedir-se els cabals sol·licitats considerant en sentit favorable la concessió de 61.750 m³ per al reg de 46 ha de cultius llenyosos i aromàtiques en les parcel·les 68 del polígon 3 (recintes 1 i 10) i parcel·la 2 del polígon 70 (recintes 2,7,8).  
  
El 19 de desembre de 2018 el promotor sol·licita a l'òrgan de conca l'avaluació d'impacte ambiental pel tràmit simplificat per a la transformació de secà a regadiu i el canvi de cultiu de cereals a espígol i lavandí.  
A la vista de la documentació remesa, l'òrgan de conca adverteix que el projecte està sotmés a avaluació d'impacte ambiental pel tràmit ordinari i se suspén el termini de resolució i notificació del procediment fins a la resolució de l'expedient d'avaluació d'impacte ambiental.  
  
Respecte als antecedents esmentats cal assenyalar que l'òrgan de conca és un òrgan instrumental i no substantiu i per això no va poder iniciar-se directament en cap de les dates assenyalades el procediment ambiental.  
Inici de la tramitació ambiental  
El 28 de maig de 2019 el promotor presenta davant l'Ajuntament d'Ayora la documentació necessària per a l'inici de l'avaluació d'impacte ambiental pel tràmit ordinari esmenant les successives confusions en la tramitació del procediment ambiental.  
El 15 de gener de 2020 es rep en el Servei d'Avaluació d'Impacte Ambiental documentació procedent de l'Ajuntament d'Ayora amb la finalitat d'iniciar el tràmit d'avaluació d'impacte ambiental.  
El 9 de febrer de 2021 aquest òrgan ambiental sol·licita al promotor del projecte aclariments respecte al compliment de la resolució preliminar de repercussions sobre la Xarxa Natura 2000 de 9 de gener de 2014, informe sobre la situació actual de la zona i justificació del manteniment del cultiu de cereal en 40,35 ha.  
El 13 d'abril de 2021 es rep informació sobre la tramitació en matèria d'inscripció d'aigües en el registre de l'òrgan de conca, enumeració i justificació de les diferents tramitacions dutes a terme davant la CHJ, així com dels informes i sol·licituds que tant en matèria d'avaluació d'impacte ambiental com en matèria d'espais Xarxa Natura 2000 el promotor ha dut a terme. S'aporta a més un document aclaridor respecte a les superfícies dels diferents cultius i al compliment de la resolució citada en matèria de RN 2000.  
4. Informació pública  
El tràmit d'informació pública es va realitzar mitjançant inserció d'anunci en el Diari Oficial de la Generalitat Valenciana del dia 18 de juliol de 2019 i en la web de l'Ajuntament d'Ayora. Durant el període d'informació pública es va realitzar consulta als organismes afectats per la realització del projecte el resultat del qual és el següent:  
- Resolució de 13 d'octubre de 2020, de la Direcció General de Medi Natural i Avaluació Ambiental (valoració preliminar de repercussions sobre espais Xarxa Natura 2000).  
La resolució cita com a antecedent l'expedient de canvi de cultiu anteriorment citat (613/0527GT).  
S'exposa que el projecte (canvi de cultius i transformació de secà en regadiu) es realitzarà en l'àmbit de la zona d'especial protecció per als ocells (ZEPA) «Meca-Mugrón-San Benito» ES0000452. Aquesta ZEPA està dedicada a la protecció d'ocells esteparis. Inclou el 100 % de la població nidificant de la Comunitat Valenciana de pioc salvatge, el 20 % de ganga eurasiàtica i el 60 % de sisó comú i xoriguer petit.  
  
Espècies com ara l'àguila marcenca europea, àguila real, arpella calçada, falcó pelegrí i mussol reial nidifiquen en aquesta zona.  
L'informe continua:  
«Aquesta ZEPA està inclosa en l'àmbit de la resolució de 22 de desembre de 2005, del conseller de Territori i Habitatge, per la qual s'aprova el Pla d'acció per a la conservació de les aus de les estepes cerealistes de la Comunitat Valenciana, l'objectiu final del qual (art. 1.1) és el d'evitar l'extinció d'ocells de les estepes cerealistes, possibilitar la seua recuperació demogràfica, ampliar la seua distribució i garantir la conservació futura del seu hàbitat. El pla se centra en la conservació del xoriguer petit (Falco naumanni), sisó comú (Tetrax tetrax), pioc salvatge comú (Otis tarda), ganga eurasiàtica (Pterocles orientalis) i ganga ibèrica (Pterocles alchata), i dels seus hàbitats. (Art. 1.2).  
El pla d'acció preveu mesures encaminades al seguiment, vigilància i millora de les poblacions d'aquests ocells esteparis, la minimització de l'impacte de línies elèctriques, i la protecció d'àrees de cria. A aquest efecte, l'art. 2.4.a) del pla especifica que en les àrees de cria dels ocells esteparis s'adoptaran mesures encaminades a la conservació d'hàbitats de les estepes i pseudoestepes, a través d'una gestió adequada i la promoció i el manteniment de pràctiques agràries tradicionals. A més, actualment està en procés de tramitació l'esborrany de la norma de gestió de la ZEPA. Segons l'apartat de zonificació del citat esborrany, a efectes normatius i de gestió, s'estableixen sis categories(?). Comprovada la localització del projecte en el visor cartogràfic, es comprova que està situat en la zona C, a excepció de la subparcel·la «a» de la parcel·la 3 del polígon 68, que està situada en zona B. La zona B es correspon amb zones que no coincideixen amb les zones de cria dels ocells esteparis però que, representen un hàbitat potencial per a aquestes espècies, així com l'hàbitat d'altres ocells de l'annex I. En general, corresponen a un mosaic en el qual alternen cultius cerealistes interconnectats entre si amb altres cultius llenyosos. La zona C són parcel·les allunyades de les àrees actuals de cria de les espècies considerades però que resulten d'interés per a la conservació d'aquestes. Correspon a àrees de cultius llenyosos amb algunes parcel·les de cultius herbacis. Consultat el Banc de Dades de Biodiversitat de la Comunitat Valenciana (BDBCV) i realitzat l'informe de les quadrícules UTM 1x1, apareixen en la zona les espècies protegides següents:  
- Ganga eurasiàtica (Pterocles orientalis). Catàleg Valencià de Fauna Amenaçada. Vulnerable. - Sisó (Tetrax tetrax). Catàleg Valencià de Fauna Amenaçada. Vulnerable.  
- Pioc salvatge (Otis tarda). Catàleg Valencià de Fauna Amenaçada. Vulnerable.  
- Ofegabous (Pleurodeles waltl). Catàleg Valencià de Fauna amenaçada. Vulnerable.  
- Talp de Cabrera (Microtus cabrerae). Catàleg Valencià de Fauna amenaçada. Vulnerable.  
- Aquillea santolinoides. Catàleg Valencià de Flora Amenaçades. Protegida No Catalogada.  
Consultada la cartografia interna (escala 1.50.000) s'observa que en la zona de l'actuació no es troben hàbitats d'interés comunitari».  
  
L'informe indica que, si bé en el projecte existeixen àrees d'interés, no és previsible que es vegen afectades de manera negativa.  
En la zona objecte del projecte existeixen citades, en el banc de dades de biodiversitat tres espècies estepàries (ganga eurasiàtica, sisó i pioc salvatge) que crien en sòl i per això en l'execució del projecte poden donar-se afeccions. Per això els treballs hauran de realitzar-se fora de l'època de reproducció (abril a juny).  
Considera l'informe, així mateix, que no es produirà pèrdua de l'hàbitat de reproducció d'aquestes espècies. Quant a la resta d'espècies, «l'ofegabous és una espècie que habita en punts d'aigua, que no es veuran afectats pel projecte. El talp habita zones de vegetació natural lligades a xicotets barrancs que no es veuran afectades tampoc. L'espècie de flora Aquillea santolinoides, es troba en ribassos i per això, no s'hauran d'alterar els ribassos».  
La resolució conclou que el projecte no tindrà efectes sobre la Xarxa Natura 2000 sempre que es complisca amb els condicionants establits.  
  
- Informe de la Unitat de Vies Pecuàries de 4 de novembre de 2020: indica l'informe que el projecte pot presentar afecció a la via pecuària «Cañada Real de Tortosilla». La via pecuària està classificada amb una amplària de 75 m coincidint amb el «Camí de Casa Roig a Alpera». L'informe indica: «(...) de l'estudi detallat dels seus antecedents, i més en concret de la seua part gràfica (ajustos segons la partió de 1902 i fotogrames del vol americà de 1956), podríem afirmar que la pràctica totalitat de la seua amplària de domini es correspondria amb la del «barranc del Tejar» tal com es reflecteix en el document gràfic sobre la base cartogràfica del PNOA i que s'adjunta a l'informe. Per tot el que s'ha exposat, a la vista dels seus antecedents, i a l'efecte de delimitar les actuacions, atés que no existeix partió administrativa sobre aquest tema, podria prendre's en consideració aquella àrea d'afecció i regularitzar si és possible la superfície d'aquesta susceptible de ser regada».  
  
L'informe adjunta plànol del traçat de la via pecuària.  
- Informe de 30 de juliol de 2017, de la Direcció General de Cultura i Patrimoni: indica l'informe que aportada memòria de prospecció arqueològica, es detecta dins de la finca Casa Roig un jaciment prehistòric que figura en l'Inventari general del patrimoni cultural valencià, dues estructures constructives i set àrees de dispersió de materials arqueològics que han de correspondre amb l'emplaçament de jaciments. No obstant això, «no existeix afecció al patrimoni cultural en cap de les seues manifestacions».  
L'informe conclou favorable a l'efecte de l'article 11 de la Llei 4/1998, del patrimoni cultural valencià.  
L'expedient conté:  
- Informe tècnic de la concessió d'aigües subterrànies en la partida Casa Roig, d'Ayora (València), previ a la concessió definitiva atorgant al promotor un aprofitament de 61.750 m³/any amb destinació al reg de llenyosos de 46 ha amb procedència de tres captacions d'aigües subterrànies situades en la parcel·la 3 del polígon 68 i amb una dotació de 1.342,39 m³/ha.  
  
Consideracions ambientals.  
L'estudi d'impacte ambiental identifica les activitats a realitzar i els seus possibles efectes:  
- Fase d'obres: el trànsit de vehicles, el transport i apilament de materials, l'execució dels moviments de terra i les obres de construcció de les instal·lacions de reg produiran compactació del terreny, generació de pols, sorolls, desplaçament de la fauna, com a efectes negatius. Com a efecte positiu es destaca la creació de llocs de treball. Aquests efectes seran temporals i desapareixeran a la finalització de les obres.  
  
Durant la fase d'explotació el consum de recursos hídrics, l'aplicació d'adobs mitjançant fertirrigació, el desenvolupament de nous cultius i treballs agrícoles, augment de consum energètic i la necessitat de mà d'obra poden produir efectes sobre els recursos subterranis, efectes favorables sobre la conservació de l'hàbitat dels ocells esteparis (en la finca Roig es conservaran els actuals cultius de secà), efectes sobre el paisatge a causa de la presència de les estructures de reg i augment de la mà d'obra.  
Les mesures preventives que s'adoptaran en fase d'obres seran les següents: la maquinària que intervindrà en les obres es desplaçarà pels camins existents, els seus desplaçaments es realitzaran amb velocitat limitada per a evitar la generació de pols i sorolls, es triaran els punts d'apilament de materials dins de parcel·les agrícoles, el manteniment dels vehicles es realitzarà en tallers autoritzats. En el cas que es detecte un excés de generació de pols, es procedirà al reg de les zones afectades.  
  
S'habilitaran en les rases, talussos amb pendent suau per a permetre l'eixida de la fauna que haja pogut quedar atrapada. Existirà un punt d'apilament de residus d'obra. La seua gestió es realitzarà d'acord amb la legislació vigent en la matèria. Les zones on s'haja produït compactació de sòls seran restaurades mitjançant subsolatges i llaurats.  
  
A fi de no afectar els ocells esteparis protegits l'obra no es podrà efectuar durant els seus períodes reproductius.  
Quant als riscos, atés que els treballs es realitzaran prop de terrenys forestals, s'haurà de complir el Decret 7/2004, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució de les obres i treballs que es realitzen en terreny forestal o en els seus voltants. Els treballs se suspendran en cas que es decrete un nivell d'alerta 3 per risc d'incendis forestals.  
En la fase de funcionament, la utilització de recursos hídrics pot provocar efectes ambientals negatius sobre la sostenibilitat del recurs. L'aplicació de fertilitzants pot provocar contaminació de sòl i aigües. L'ús de l'aigua s'adaptarà a la resolució de l'òrgan de conca. S'instal·larà un cabalímetre a l'eixida dels sondejos i s'integraran les seues mesures en la xarxa de telecontrol. L'aplicació d'aigua i fertilitzants es realitzarà sota supervisió tècnica i de manera automatitzada, garantint l'eficiència d'aplicació i evitant la generació de contaminació.  
  
En la fertirrigació s'utilitzaran productes concentrats que poden, en cas d'accident, causar contaminació de sòl i aigües. Les operacions de transport i descàrrega de productes fertilitzants, així com el funcionament de les instal·lacions estaran subjectes a una estricta vigilància de manera que es corregisca immediatament qualsevol avaria o fugida.  
El reg dels cultius afavorirà la rendibilitat de l'explotació que permeta la continuïtat de l'explotació agrícola i per això del paisatge. L'augment de la rendibilitat de l'explotació permetrà mantindre l'actual cultiu de cereal, hàbitat idoni per als ocells esteparis.  
Una vegada acabades les obres quedaran algunes infraestructures visibles superficialment que generarà un impacte visual en el medi. A causa de la senzillesa d'aquestes infraestructures i la seua reduïda grandària, les instal·lacions queden integrades en el mosaic agroforestal de la finca.  
En la fase d'abandó de l'activitat es desmantellaran els pals i filferros del cultiu de vinya en espatlera, així com la bomba submergida del sondeig i elements complementaris. Els elements retirats es portaran a un centre gestor de residus i el sondeig serà segellat.  
Finalment es proposa un programa de vigilància ambiental en fase d'obra i en fase de funcionament. En fase d'obres es controlarà per trams d'execució les mesures preventives proposades controlant a més la correcta gestió dels residus produïts, control setmanal de les mesures de prevenció d'incendis forestals. En la fase de funcionament del projecte es registraran les dades de lectura del cabalímetre, el pla d'adobament es revisarà dues vegades per campanya, es registraran les dades d'aportacions al cultiu, entre altres.  
En el cas que existisca detecció d'una desviació negativa de les previsions realitzades es procedirà a adoptar les oportunes mesures.  
  
Consideracions de l'òrgan ambiental.  
Existeixen alguns aspectes a considerar en el citat expedient i que requereixen un apartat específic en la present resolució:  
- Aspectes legals:  
Segons la informació disponible, existeix constància que part de les actuacions (com la plantació d'aromàtiques i almenys part de la xarxa de reg) descrites en el projecte estan executades, per la qual cosa es tractaria en part d'una legalització.  
L'entrada en vigor de la modificació de la Llei 21/2013 per la Llei 9/2018 va obligar aquest òrgan ambiental a determinar, per això, la viabilitat de la tramitació del procediment.  
Sobre aquest tema només s'han pogut considerar les sol·licituds efectuades amb anterioritat a l'entrada en vigor de la citada llei que en aquest cas és l'efectuada davant l'òrgan de conca pel promotor el 24 de febrer de 2015 (citada en els antecedents) i en la qual, si bé no es va identificar correctament l'òrgan substantiu, ja que l'òrgan de conca ha de considerar-se com a òrgan instrumental, sí que pot considerar-se que aquesta sol·licitud iniciava la tramitació substantiva d'autorització del projecte de transformació de secà a regadiu en una superfície de 42 ha i no de les 46 ha posteriorment sol·licitades.  
- Transformació de secà en regadiu:  
La posada en regadiu es realitzarà en l'àmbit d'espais Xarxa Natura 2000, ZEPA Meca-Mugrón-San Benito, important per la presència d'espècies prioritàries de caràcter estepari com ara ganga eurasiàtica i sisó comú, que es localitzen molt pròximes a l'àmbit d'actuació.  
Es pot definir la zona d'actuació com un mosaic de zona de cereal d'alta importància per a la conservació de l'hàbitat d'espècies estepàries. Al costat dels camps de cereal i altres cultius es localitzen zones forestals considerades prioritàries pel Pla d'acció territorial forestal de la Comunitat Valenciana conformant un mosaic agroforestal de gran valor ambiental.  
Les plantacions proposades es realitzaran en terrenys ja cultivats. Les canonades necessàries per a la instal·lació del reg s'instal·laran aprofitant els camins existents sense afectar vegetació natural. Serà necessari travessar el barranc del Tejar i la via pecuària Cañada Real de Tortosilla per a la instal·lació de la xarxa de reg. El barranc de Tortosilla es travessarà per un camí existent i no s'espera cap afecció ambiental, si bé hauran de sol·licitar-se les autoritzacions que corresponguen davant l'òrgan de conca.  
Quant a l'encreuament amb la via pecuària, caldrà sol·licitar, així mateix, els permisos que procedisquen i no s'espera que, una vegada finalitzades les obres, l'execució de la xarxa de reg impedisca el funcionament normal de la via pecuària com a via ramadera i com a connector ecològic. D'altra banda i segons informe de la secció de vies pecuàries, el traçat de la Cañada Real podria coincidir amb l'espai ocupat pel barranc del Tejar i en principi i excepte alguna xicoteta excepció els cultius no envairien la via pecuària. El projecte haurà d'adaptar-se per a no envair l'ample teòric segons el plànol aportat per la secció de vies pecuàries. No obstant això, cal advertir que la via pecuària no està partionada i per això cal advertir que l'afecció definitiva als terrenys del promotor quedarà determinada, si escau, pels actes de partió i amollonament.  
Respecte a la part del projecte valorada amb caràcter previ a la realització de l'actual procediment, es considera el següent:  
1. Com s'ha indicat, el cultiu de vinya en espatlera en la parcel·la 3 del polígon 68, ja ha sigut sotmés a procediment de valoració per l'òrgan competent en Xarxa Natura 2000 i no es considera necessari indicar res més sobre aquest tema.  
2. El canvi de cultiu en la parcel·la 70 està executat i fins a la data de revisió de l'expedient, segons ortofotos de l'any 2020 i dades del SIGPAC, existeix cultiu d'aromàtiques, cereal i vinya.  
Aquest aspecte és confirmat mitjançant el document aclaridor aportat pel promotor l'entrada del qual en aquest òrgan ambiental el 13 d'abril de 2021. En el document s'exposa que l'any 2015 hi havia 56,64 ha de vinya en vas en diverses subparcel·les dels polígons 68 i 70.  
Segons aquest document la resolució en matèria de RN 2000 de l'any 2014 autoritzava la plantació de 28 ha de vinya en espatlera en la parcel·la 3 del polígon 68 amb la condició d'ampliar en 42,8751 ha la superfície de cereal de sega tardana.  
Afig el document «(...) la superfície inicial de vinya en vas de les parcel·les 1 i 2 era de 42,8751 ha, i s'han convertit a 1,2948 ha de vinya en espatlera, 19,6674 ha de plantes aromàtiques i queden 21,9129 ha restants per a cereal de collita tardana» i afig: «La superfície final de plantes aromàtiques i cereal s'ha incrementat en les parcel·les 1 i 2 en 41,5803 ha».  
Sobre aquest tema ha d'indicar-se que l'informe en matèria RN2000 tractava d'una «reconversió i reestructuració de cultius» substituint les 56 ha en got per 28 ha de vinya en espatlera amb reg per degoteig utilitzant els drets de vinya de les parcel·les 1 i 2 del polígon 70 en les quals s'ampliaria el cultiu del cereal.  
Si bé en la resolució en matèria de RN2000 del 13 d'octubre de 2020 no es pronuncia respecte a la superfície de vinya de la parcel·la 2 del polígon 70, sí que s'ha citat com a antecedent la resolució de l'any 2013 i s'ha considerat, per tant, d'aplicació.  
Tractant-se d'una superfície de compensació per la pèrdua de l'hàbitat derivada del cultiu de vinya en espatlera, ha de considerar-se d'aplicació la citada resolució. Aquest canvi de cultiu suposaria una pèrdua de l'hàbitat que pot tindre efectes ambientals significatius de signe negatiu sobre els ocells esteparis a causa de la fragmentació d'una superfície apta per a la seua supervivència i ser considerada aquesta zona com a «zona d'interés per a la conservació» i per això aquesta part del projecte no es podrà executar i la superfície prevista per a vinya haurà de plantar-se de cereal o d'aromàtiques. (Vegeu plànol 1).  
Finalment indicar que les mesures preventives i correctores es consideren correctes i es recorda que tenen el mateix valor i estan sotmeses a igual grau de compliment que els condicionants ambientals de la present resolució.  
  
Consideracions jurídiques.  
El projecte està subjecte a avaluació d'impacte ambiental ordinària, d'acord amb l'article 7.1 de la Llei 21/2013, de 9 de desembre, d'avaluació ambiental, en concordança amb l'annex I, grup 9.a) 3r.  
En l'expedient s'han observat els tràmits previstos en la secció 1a, capítol II del títol 2 de la Llei 21/2013, d'avaluació ambiental i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes.  
  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d?«Instal·lació integral per al reg de vinya i aromàtiques» en la parcel·la 3 del polígon 68 (part), parcel·les 2 del polígon 70 (part) a Ayora (València) en una superfície de 42 ha sempre que aquest es desenvolupe d'acord amb les previsions de l'estudi d'impacte ambiental, el projecte tècnic i altra documentació obrant en l'expedient i de conformitat amb els condicionants següents:  
1. Segons la part expositiva de la present resolució:  
a) Es considera objecte de valoració ambiental una superfície de 42 ha on podran dotar-se els cultius de reg i mantindre el canvi de cultiu efectuat amb excepció de la superfície de vinya en espatlera de la parcel·la 2 del polígon 70, que haurà de replantar-se de cereal o aromàtiques.  
  
b) Només es podrà concedir autorització administrativa per a la transformació de secà en regadiu de 42 ha i obres necessàries per a la materialització del projecte sense perjudici de posteriors tramitacions que puguen efectuar-se.  
2. Si en el transcurs de les obres es troben restes integrants del patrimoni cultural valencià, es paralitzaran les obres i s'actuarà d'acord amb els preceptes de la Llei 4/1998.  
3. Les obres a realitzar per a la transformació de secà en regadiu es realitzaran fora del període de reproducció dels ocells esteparis. És a dir, no podran realitzar-se des del període comprés entre l'1 d'abril i el 30 de juny.  
Qualsevol incident amb ocells esteparis haurà de ser comunicat a l'agent mediambiental de la zona, qui haurà de traslladar la informació a l'òrgan competent en biodiversitat.  
4. No se segaran els marges de les parcel·les objecte de regadiu, que es deixaran amb la seua vegetació espontània natural com a mesura de protecció de l'espècie Aquillea santolinoides i afavorir l'hàbitat de les espècies estepàries.  
5. El projecte així com la superfície de cultiu no podran envair l'ample de la via pecuària Cañada Real de Tortosilla segons plànol de l'annex I. Aquest ample es deixarà amb la seua vegetació espontània natural per a afavorir l'hàbitat dels ocells esteparis.  
El promotor haurà de sol·licitar en cas d'afecció de les instal·lacions de reg a aquesta, les autoritzacions que procedisquen en relació amb l'ocupació de la via pecuària.  
6. Les obres comptaran amb els permisos i informes que escaiga en matèria de sòl no urbanitzable i domini públic hidràulic  
7. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesurespreventives i correctores proposades i la comprovació de la seua eficàcia.La documentació estarà a la disposició de les autoritats competents.  
8. En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Conforme al que es preveu en l'article 41 de la Llei 21/2013, de 9 de desembre:  
a. Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. La present declaració d'impacte ambiental no serà objecte de recurs sense perjudici dels que, si escau, pertoquen en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 2 de setembre de 2021.- El director general de Qualitat i Educació ambiental: Joan Piquer Huerga.